CELEX: 62014CN0162
Language: el
Date: 2014-04-04 00:00:00
Title: Υπόθεση C-162/14: Προσφυγή της 4ης Απριλίου 2014 — Ευρωπαϊκή Επιτροπή κατά Δημοκρατία της Πολωνίας

30.6.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 202/10
            
         Προσφυγή της 4ης Απριλίου 2014 — Ευρωπαϊκή Επιτροπή κατά Δημοκρατία της Πολωνίας
   (Υπόθεση C-162/14)
   2014/C 202/11
   Γλώσσα διαδικασίας: η πολωνική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: A. Tokár και K. Herrmann)
   
      Καθής: Δημοκρατία της Πολωνίας
   
      Αιτήματα της προσφεύγουσας
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Πολωνίας, διατηρώντας σε ισχύ λόγους αποκλεισμού επιχειρηματιών από διαγωνισμούς όπως οι λόγοι που προβλέπονται στο άρθρο 24, παράγραφος 1, σημεία 1 και 1a, του νόμου περί δημοσίων συμβάσεων, οι οποίοι βαίνουν πέραν των ουσιαστικών προϋποθέσεων τις οποίες προβλέπει η εξαντλητική απαρίθμηση των λόγων αποκλεισμού του άρθρου 45, παράγραφος 2, της οδηγίας 2004/18/ΕΚ του Ευρωπαϊκού Κοινοβουλίου και του Συμβουλίου, της 31ης Μαρτίου 2004, περί συντονισμού των διαδικασιών σύναψης δημόσιων συμβάσεων έργων, προμηθειών και υπηρεσιών (1), παρέβη τις υποχρεώσεις που υπέχει από το άρθρο 45, παράγραφος 2, της οδηγίας αυτής·
            
         
               —
            
            
               να καταδικάσει τη Δημοκρατία της Πολωνίας στα δικαστικά έξοδα.
            
         
      Ισχυρισμοί και κύρια επιχειρήματα
   
   Οι λόγοι αποκλεισμού από διαδικασία διαγωνισμού ενός επιχειρηματία λόγω των επαγγελματικών χαρακτηριστικών του περί των οποίων γίνεται λόγος στο άρθρο 24, παράγραφος 1, σημεία 1 και 1a, του νόμου περί δημοσίων συμβάσεων, δηλαδή το γεγονός ότι i) ο επιχειρηματίας, λόγω μη εκτελέσεως ή κακής εκτελέσεως μιας συμβάσεως, προκάλεσε ζημία διαπιστωθείσα με απόφαση έχουσα ισχύ δεδικασμένου, και ότι ii) η αναθέτουσα αρχή έχει λύσει ή καταγγείλει δημόσια σύμβαση που έχει συνάψει με τον εν λόγω επιχειρηματία ή έχει υπαναχωρήσει από αυτήν λόγω περιστάσεων για τις οποίες ευθύνεται ο επιχειρηματίας, έχουν περιεχόμενο ευρύτερο των προϋποθέσεων αποκλεισμού που προβλέπει το άρθρο 45, παράγραφος 2, της οδηγίας 2004/18/ΕΚ και ειδικότερα το άρθρο 45, παράγραφος 2, πρώτο εδάφιο, στοιχείο δ'.
   Η ερμηνεία της τελευταίας προϋποθέσεως αποτέλεσε το αντικείμενο της αποφάσεως του Δικαστηρίου στην υπόθεση C-465/11, Forposta SA και ABC Direct Contact. Το Δικαστήριο δέχθηκε με αυτήν ότι η έννοια «σοβαρό επαγγελματικό παράπτωμα» περί της οποίας γίνεται λόγος στο άρθρο 45, παράγραφος 2, πρώτο εδάφιο, στοιχείο δ', της οδηγίας 2004/18, καλύπτει κάθε υπαίτια συμπεριφορά που έχει συνέπειες επί της επαγγελματικής αξιοπιστίας του επιχειρηματία. Αντιθέτως, οι προβλεπόμενοι στην Πολωνία όροι δεν περιορίζονται μόνο σε συμπεριφορά του επιχειρηματία που υποδηλώνει δόλο ή βαρεία αμέλεια εκ μέρους του, αλλά επιβάλλουν στην αναθέτουσα αρχή να αποκλείει αυτομάτως τον εμπλεκόμενο επιχειρηματία χωρίς να εξετάσει προηγουμένως την προσαπτόμενη σε αυτόν συμπεριφορά.
   
      (1)  ΕΕ L 134, σ. 114.